text: 24-årig i livsfare efter ulykke
  21 juni 2011 kl. 06.32
  En 24-årig mands tilstand er kritisk, efter at han mandag eftermiddag forulykkede med en bil nær Børkop.
  Han mistede kontrollen over bilen på motortrafikvejen og kom over i den forkerte side af vejen. Den unge mand kørte mod Fredericia med ukendt hastighed. 
  Han ramte en modkørende firehjulstrækker, som kørte med ca. 80 km/t.
  
  Fastklemt
  Den unge mand var fastklemt ved sammenstødet og blev bragt til sygehuset i Kolding, oplyser Sydøstjyllands Politi. 
  Et par timer efter ulykken blev den unge mand overført til traumecentret på Odense Universitetshospital - og han er stadig i livsfare.
  - Det er en 24-årig mand fra Fredericia, siger vagtchef Henrik Dam til TV SYD. Vi ved ikke, hvorfor han kom over i den modsatte kørebane. 
  Den anden bilist slap med lettere skader.
  Ulykken medførte total spærring af Motortrafikvejen mellem Vejle og Fredericia. Politiet lavede en omfattende omkørsel på strækningen.
  